2021/0156 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за одобряване на оценката на плана за възстановяване и устойчивост на Испания

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост, и по-специално член 20 от него,

като взе предвид предложението на Европейската комисия,

като има предвид, че:

(1)Пандемията от COVID-19 оказа отрицателно въздействие върху икономиката на Испания. През 2019 г. брутният вътрешен продукт (БВП) на глава от населението в Испания е бил 84,8 % от средния за ЕС. Според прогнозата на Комисията от пролетта на 2021 г. реалният БВП на Испания е намалял с 10,8 % през 2020 г. и се очаква да намалее с 5,6 % кумулативно през 2020 и 2021 г. Сред по-дългосрочните аспекти с въздействие върху средносрочните икономически резултати са високото равнище на безработицата и големият брой работници на временни договори; натрупаният голям външен, частен и държавен дълг; структурно слабо повишение на производителността и недостигът на инвестиции.

(2)На 9 юли 2019 г. и на 20 юли 2020 г. Съветът отправи препоръки към Испания в контекста на европейския семестър. По-специално в областта на публичните финанси Съветът препоръча да се запази устойчивостта на пенсионната система, да се укрепят фискалните рамки и рамките за обществените поръчки на всички равнища на управление, да се предприемат всички необходими мерки за ефективно справяне с пандемията и за укрепване на устойчивостта и капацитета на здравната система, да се поддържа икономиката и да се подкрепя последващото възстановяване, както и, когато икономическите условия позволяват това, да се провеждат фискални политики, насочени към постигане на разумни средносрочни фискални позиции и гарантиране на устойчивостта на дълга, като същевременно се засилват инвестициите. В областта на заетостта Съветът препоръча да се насърчи преходът към безсрочни трудови договори, да се подкрепи заетостта чрез механизми за запазване на работните места, ефективни стимули за наемане на работа и развитие на умения, както и да се укрепи капацитетът на службите по заетостта и социалните услуги, както и защитата при безработица, особено за работниците с нетипични форми на заетост. В областта на образованието и уменията Съветът препоръча да се подобри достъпът до цифрово обучение, да се намали преждевременното напускане на училище, да се подобрят образователните резултати и да се засили сътрудничеството между учебните заведения и предприятията с оглед подобряване на предоставянето на умения и квалификации, които са от значение за пазара на труда, по-специално в областта на информационните и комуникационните технологии. В областта на социалните политики Съветът препоръча да се подобри подкрепата за семействата, да се преодолеят пропуските в обхвата на схемите за минимални доходи и да се намали разпокъсаността на националната помощ за безработица. В областта на инвестициите Съветът препоръча на Испания да даде приоритет на готови за изпълнение публични инвестиционни проекти, да насърчава частните инвестиции и да съсредоточи инвестициите върху екологичния и цифровия преход, по-специално върху насърчаването на научните изследвания и иновациите, чистото и ефективно производство и използване на енергия, енергийната инфраструктура и междусистемните връзки с останалата част от Съюза, железопътната инфраструктура за товарни превози, управлението на водите и отпадъците и устойчивия транспорт. В областта на бизнес климата Съветът препоръча да продължи прилагането на Закона за единството на пазара и да се гарантира ефективното изпълнение на мерките за осигуряване на ликвидност на малките и средните предприятия (МСП) и самостоятелно заетите лица, включително чрез избягване на просрочени плащания. Накрая, в областта на публичната администрация Съветът препоръча на Испания да подобри координацията между различните равнища на управление. След като оцени напредъка в изпълнението на тези специфични за държавата препоръки към момента на представяне на плана за възстановяване и устойчивост, Комисията констатира, че е постигнат съществен напредък по конкретната препоръка за предприемане на всички необходими мерки, в съответствие с общата клауза за дерогация от Пакта за стабилност и растеж, за ефективно справяне с пандемията, поддържане на икономиката и подпомагане на последващото възстановяване.

(3)На 2 юни 2021 г. Комисията публикува задълбочен преглед по член 5 от Регламент (ЕС) № 1176/2011 на Европейския парламент и на Съвета за Испания. Анализът на Комисията ѝ даде основание да заключи, че Испания е засегната от макроикономически дисбаланси с трансгранично значение, по-специално уязвимости, свързани с големия външен и вътрешен дълг, както държавен, така и частен в контекста на голяма безработица.

(4)[В препоръката на Съвета относно икономическата политика на еврозоната на държавите членки от еврозоната бе препоръчано да предприемат действия, включително чрез плановете си за възстановяване и устойчивост, за да, наред с другото, осигурят политическа позиция в подкрепа на възстановяването, и да подобрят още повече сближаването, устойчивостта и приобщаващия растеж. В препоръката на Съвета се препоръчва също така да се укрепят националните институционални рамки, да се гарантира макрофинансова стабилност, да завърши изграждането на ИПС и да се засили международната роля на еврото.] [If the Council recommendation is not adopted by the time of the CID adoption, please remove the recital].

(5)На 30 април 2021 г. Испания представи на Комисията своя национален план за възстановяване и устойчивост в съответствие с член 18, параграф 1 от Регламент (ЕС) 2021/241. Това бе предшествано от процес на консултации, проведени в съответствие с националната правна уредба, с местни и регионални органи, социални партньори, организации на гражданското общество, младежки организации и други заинтересовани страни. Националната ангажираност с плановете за възстановяване и устойчивост е в основата на тяхното успешно изпълнение и трайно въздействие на национално равнище, както и за тяхната надеждност на европейско равнище. В съответствие с член 19 от посочения регламент Комисията направи оценка на целесъобразността, ефективността, ефикасността и съгласуваността на плана за възстановяване и устойчивост в съответствие с насоките за оценка в приложение V към посочения регламент.

(6)Плановете за възстановяване и устойчивост следва да преследват общите цели на Механизма за възстановяване и устойчивост, създаден с Регламент (ЕС) 2021/241, и на Инструмента на ЕС за възстановяване, създаден с Регламент (ЕС) 2020/2094 на Съвета, за да се подпомогне възстановяването след кризата с COVID-19. Те следва да насърчават икономическото, социалното и териториалното сближаване в Съюза, като допринасят за шестте стълба, посочени в член 3 от Регламент (ЕС) 2021/241.

(7)Изпълнението на плановете за възстановяване и устойчивост на държавите членки ще представлява координирано усилие за инвестиции и реформи в целия Съюз. Чрез координираното и едновременно изпълнение на тези реформи и инвестиции и изпълнението на трансгранични проекти тези реформи и инвестиции взаимно ще се подсилват и ще създават положителни странични ефекти в целия Съюз. Поради това около една трета от въздействието на Механизма върху растежа и създаването на работни места в държавите членки ще дойде от странични ефекти от други държави членки.

Балансиран отговор, допринасящ за шестте стълба